L'Informe sobre 'Activitat turística de la Destinació Barcelona 2015", elaborat pel departament de Turisme de la Diputació de Barcelona, indica que el nombre de turistes d'establiments rurals al Berguedà creix un 20,2 % i les pernoctacions un 17,4%. Pel que fa als graus d'ocupació, càmpings i establiments de turisme rural aconsegueixen pujar una mica més d'un punt percentual, excepte els establiments hotelers, dels quals no es tenen dades. Els càmpings situen el seu grau d'ocupació en el 58,1%, 12,1 punts percentuals més que els registrats per la demarcació, mentre que els establiments de turisme rural aconsegueixen un 23,1% d'ocupació i se situen 1 punt percentual per sobre. El càmping és, per tant, l'allotjament més utilitzat i el públic majoritari és català i familiar.   Els indicadors d'evolució turística del Berguedà del 2015 no són gaire positius respecte a la situació de l'oferta a la comarca. Així, aquest any les places als establiments hotelers presenten un decreixement del -4,8% respecte de l'any anterior, i els càmpings, caigudes encara més grans, tot i que amb el percentatge més petit, -3,6%. L'única tipologia d'allotjament que aconsegueix pujar una mica la seva oferta són els establiments de turisme rural que creixen un 2,3 %, una xifra similar, si bé una mica per sota, de la resta de comarques de Barcelona. L'allotjament més utilitzat al Berguedà és el càmping amb el 69,1% del total, el segueixen els establiments de turisme rural amb el 17,2% i, per últim, els hotels amb el 13,7%. La despesa al Berguedà és especialment baixa en comparació amb la mitjana de la resta de comarques. Així, el total per persona se situa en els 52,7 euros, gairebé 100 euros menys que la despesa de la demarcació, i el total per persona i nit en els 17,8 euros, 18,9 euros menys que la mitjana. En relació amb el nombre de nits que els turistes s'estan al Berguedà, un 37,4% n'està dues i un 11,1% de 6 a 10 nits, fet que fa situar la mitjana en 3,8. Perfil del turista El turista de la comarca del Berguedà és un home (57,1%) que es troba entre els 35 i els 44 anys (43,6 %), i resideix pràcticament en la seva totalitat a Catalunya. Així, nou de cada deu turistes són catalans i, d'aquests, un 28,2% provenen de la regió metropolitana . Pel que fa a l'estat espanyol, el mercat que més rep el Berguedà són els de les Illes Balears, la Comunitat Valenciana i Madrid. Dels mercats europeus, que són un 5,4% dels turistes rebuts a la comarca, els més destacats són França, Gran Bretanya, Alemanya i Països Baixos. El motiu de la visita és vacances i/o oci en el 92,5% dels turistes. La visita la fan en un 38,4% dels casos amb la parella i els fills i en un altre 23,6% amb la parella, característiques que presenten el Berguedà com una destinació de turisme familiar. El transport utilitzat per arribar a la comarca és el cotxe o moto propi amb un 95,6% dels casos, el següent mitja és l'avió, amb un 3,5%. Dades comarques barcelonines En global, les comarques de Barcelona (menys Barcelonès) van rebre durant el 2015 un total de 4.035.109 viatgers, dels quals el 81,6% es van allotjar en establiments hotelers, el 15,9 % ho va fer en càmpings i només el 2,5% en establiments de turisme rural. Pel que a les pernoctacions, aquestes comarques han registrat un volum de 12.626.168 nits (amb un increment del 4% respecte 2014), 77% de les quals es van realitzar en establiments hotelers, 21% en càmpings i el 2 % restant, en establiments de turisme rural. L'Informe anual de l'activitat turística a la Destinació Barcelona 2016 és el principal recull anual dels indicadors de turisme a la demarcació. La principal novetat d'aquesta edició és la incorporació de Barcelona ciutat i el Barcelonès que permet, per primera vegada, realitzar una anàlisi de la conjuntura turística integral.

Summary: El turisme rural creix al Berguedà més d'un 20%


L'expresident Carles Puigdemont és a Alemanya i està valorant amb els seus advocats si creuar a França per participar aquest dimarts a la manifestació 'Omplim Estrasburg' davant del Parlament Europeu. Segons ha confirmat l'advocat de Puigdemont Gonzalo Boye a l'ACN, en aquests moments encara "no han decidit" si entrar a França perquè el risc d'una detenció és "molt elevat". "Estem fent les últimes valoracions", ha afirmat, indicant que tenen informacions fiables que hi ha "policia espanyola esperant" per detenir Puigdemont si trepitja territori francès. Segons l'advocat, els agents espanyols poden arrestar el líder de JxCat si França els permet actuar.   El lletrat ha indicat que la detenció es podria basar en el Conveni de Málaga del 2002, un acord bilateral entre Espanya i França pel retorn als respectius països de persones requerides per una de les parts.  D'altra banda, en una entrevista a 'El món a RAC1', Boye ha assegurat que la presència policial espanyola a Estrasburg és "perfectament detectable". "Només els ha faltat el tricorni", ha reblat. L'advocat ha apuntat que la decisió que prenguin serà "la més adequada per garantir la seguretat de Carles Puigdemont i Toni Comín".  Sobre la fotografia publicada per l'expresident a les xarxes socials, Boye ha confirmat que aquesta s'ha fet "a prop d'Estrasburg" però que no tenia la intenció de ser "misteriós", sinó "garantir la seva seguretat". En una altra fotografia publicada a les xarxes, es veu Puigdemont, Comín i Boye treballant en unes taules del que podria ser un hotel. Segons apunta Boye, estarien a Alsàcia.

Summary: Puigdemont és a Alemanya i valora amb els seus advocats si creuar a França


A Catalunya, cada any moren entre 400 i 500 nens, dels quals entre 250 i 300 ho fan per causa previsible. Es calcula que uns 1.000 són infants que rebre atenció i cures pal·liatives millorarien la seva qualitat de vida, tot i que la seva malaltia sigui incurable. Tot i que Catalunya té una bona xarxa d'atenció en cures pal·liatives per a la població adulta, no passa el mateix en la població pediàtrica. Per aquest motiu, des de la Fundació d'Oncologia Infantil Enriqueta Villavecchia, es reclama la creació d'una xarxa de suport especialitzada que pugui atendre la complexitat i les necessitats pal·liatives dels menors de 18 anys, i que faci arribar l'atenció especialment al domicili del nen malalt.  Segons la Fundació Enriqueta Villavecchia, la xarxa és un repte d'alta complexitat organitzativa, econòmica i cultural, que es complica perquè realment són pocs nens els qui es troben aquesta situació, i a més, les malalties que pateixen són molt diferents. Assumeixen que hi ha una manca de professionals especialitzats i a més, consideren que la mort encara és un tabú amb els nens.  Per debatre aquesta situació i poder encarar aquesta necessitat per reivindicar els drets d'aquestes persones, la Fundació ha organitzat una jornada, pel dia 10 d'octubre, de reflexió sobre les necessitats específiques d'atenció i suport dels nens afectats per una malaltia que limita o amenaça la seva vida, així com les famílies i entorn.  La proposta de la xarxa de suport inclou tots els nens, independentment de la malaltia que els afecti, i a tot el territori català, Actualment, el Programa d'Atenció Domiciliària i Equips de Suport (PADES) atén només a alguns nens que es troben amb aquesta necessitat, però des de la Fundació es considera imprescindible dotar els quipts de més suport per arribar a tothom i sobretot, donar tabé suport psicosocial al nen i a la seva família. Des de la Fundació s'ha posat en marxa un equip d'atenció psicosocial amb el nom de 'Compta amb mi'.

Summary: Experts i familiars demanen crear una xarxa per millorar les cures pal·liatives als infants malalts


Vic disposa d'un parc d'habitatges de gairebé 20.000 immobles, dels quals un 10% no els ocupa ningú. La xifra es desprèn d'un cens que ha elaborat durant el 2016 l'Ajuntament de Vic i que forma part d'un projecte que va sorgir de les propostes dels pressupostos participatius. El regidor d'Habitatge, Josep Maria Roca, ha assenyalat que, per barris, el centre històric és on es concentra el 23% dels pisos desocupats, seguit dels barris de la Calla i Sant Pere (9%), el barri del Remei (9%) i el barri d'Osona (8%). Dels 2017 pisos buits de la ciutat, 240 es troben en mans de bancs o grans tenidors i es concentren principalment als barris del Remei, l'Estadi i Els Caputxins. Roca ha explicat que l'Ajuntament manté converses amb els bancs i els grans tenidors "per fer-los veure la necessitat que cal posar-los a lloguer a un preu social". Encara no han començat a sancionar-los, "però ens hem dotat dels mecanismes per fer-ho", ha apuntat el regidor.

Summary: Un cens revela que el 10% dels habitatges de Vic no els ocupa ningú


El president en funcions apunta que es va oferir als cupaires que entressin a l’executiu però ho van rebutjar ACN Barcelona.-El president de la Generalitat en funcions, Artur Mas, ha reconegut que és difícil que hi hagi un acord amb la CUP abans que comenci la campanya de les eleccions del 20-D. En declaracions a Catalunya Ràdio, Mas ha avançat que JxSí farà pública en els propers dies la concreció de l’oferta de govern a la CUP que ell mateix ja va apuntar durant el segon debat d’investidura, una oferta que “no exclou ningú”. També ha apuntat que es va oferir als cuparies que entressin a l’executiu però ells ho van rebutjar. Ha assegurat que ell vol evitar unes noves eleccions, però “no a qualsevol preu”, i no ha descartat repetir la fórmula de la llista conjunta. Mas ha indicat que l’ideal seria arribar a un acord amb la CUP abans que comenci la campanya electoral, però ha reconegut que serà complicat. “Políticament això ja hauria d’estar resolt i com que no ho està, idealment s’hauria de resoldre abans de la campanya, però jo em temo que, tal com està la situació, això és difícil”, ha dit. Ha assegurat que ell farà el possible per evitar unes noves eleccions, però ha advertit també que “no a qualsevol preu”, perquè l’acord ha de ser “un equilibri raonable perquè tothom hi pugui seguir sent, sense excloure ningú”.  El president en funcions ha negat que Junts pel Sí no estigui concretant res en les negociacions, com retreu la CUP, i ha avançat que en els propers dies faran pública la concreció de l’oferta de govern que se’ls està plantejant, aquella que ell mateix ja va anunciar durant el debat d’investiura. “L’oferta que se’ls ha fet i que vaig verbalitzar al Parlament s’explicarà amb més detall, perquè la gent conegui quin és l’oferiment que se’ls ha fet”, ha indicat. JxSí “s’ha mogut” i ara la CUP “ha de trobar el desllorigador” Al seu parer, JxSí “s’ha mogut” proposant que el president conservi els poders que legalment té encomanats però compartint la responsabilitat política.  Mas ha insistit que “s’està parlant de tot i amb transparència, però altra cosa és que la CUP ha de trobar el desllorigador perquè aquesta situació es resolgui”. Pel que fa al seu paper concret, ha defensat que el procés no perdi ningú, i ha assegurat que així li ho han traslladat també alguns sectors del país, que alerten del risc que alguns segments de la població puguin baixar del tren segons l’acord que finalment es tanqui amb la CUP.  En aquest sentit, ha remarcat que la lectura de les eleccions del 27-S “no és que les decisions les pren la CUP i JxSí va al darrere”, sinó que han de treballar plegats, però “uns ho han de liderar perquè tenen la majoria i després hi ha una formació que ha d’influir i que les seves opinions s’han de tenir en compte”. Ha advertit que si no són capaços de posar-se d’acord, vol dir que “la composició aritmètica que va sortir del 27-S no funciona”. Fins i tot, ha dit Mas, s’ha ofert a la CUP que entri al govern, però ho ha rebutjat. De fet, ha considerat que “no és imprescindible que hi sigui, però sí que els 72 diputats independentistes donin la màxima fortalesa a les institucions catalanes” per tal d’ampliar la majoria social a favor de la independència.  Segons Mas, ara toca eixamplar la base independentista perquè superi el 50%, perquè “per fer una desconnexió unilateral s’ha de tenir una base democràtica suficient per fer-la”. “Si no, seria una imposició”, ha reconegut. El nou partit “no és per enterrar res” Sobre el nou partit que ell ha proposat per substituir CDC, ha assegurat que no és “per enterrar res”, sinó per “ampliar els marges i les fronteres i ocupar el carril central” del sobiranisme. Ha recordat que aquest espai ell ja el va defensar quan va plantejar la Casa Gran del Catalanisme, i ha defensat que en un moment en què es planteja fer un país nou, també calen instruments nous. Ha assegurat que compta amb gent del món liberal, socialdemòcrata i socialcristià, i ha al·ludit directament a Demòcrates, amb qui vol parlar sobre la qüestió tot i que l’escissió d’Unió no sembla massa per la labor.

Summary: Mas veu difícil un acord abans de la campanya i anuncia que JxSí farà pública l’oferta de govern a la CUP


El Consell General del Poder Judicial (CGPJ) ha aprovat provisionalment una guia de bones pràctiques d'higiene i prevenció del coronavirus per quan es retorni a l'activitat judicial presencial. La guia fomenta el teletreball, les limitacions d'accés i aforaments, la desinfecció periòdica o la distribució de material de protecció, entre altres mesures. La guia conté informació sobre amb qui cal contactar en cas de símptomes o contacte amb persones que presentin símptomes i inclou les mesures de prevenció personal que s'han d'adoptar durant el temps de permanència a la seu judicial (accessos a les seus judicials, mesures d'higiene, manteniment de la distància interpersonal, utilització d'ascensors, despatxos i sales de vistes, entre altres). En el capítol dedicat a les pràctiques col·lectives que s'han d'observar en les seus judicials es tracten qüestions com els controls de temperatura als accessos; la neteja i desinfecció periòdica, la disponibilitat de material de protecció; l'aforament de les sales de vistes i altres dependències judicials; els elements de protecció col·lectiva (com mampares de seguretat en els llocs d'atenció al públic o fundes de plàstic per als  micròfons); l'avaluació del risc d'exposició al coronavirus; els criteris generals per coordinar les agendes d'assenyalaments, l'atenció al públic mitjançant sistemes telemàtics i de cita prèvia; el procés d'incorporació a règim presencial dels membres de la carrera judicial a partir de l'aixecament de l'estat d'alarma; o quins són els col·lectius especialment sensibles per malaltia, embaràs o edat. Finalment, la guia aborda la utilització preferent de mitjans telemàtics per a actuacions processals i foment del teletreball, així com l'establiment de sistemes de gestió documental. La comissió permanent del CGPJ ha aprovat el 'Protocol d'actuació per a la reactivació de l'activitat judicial i salut professional', que inclou una 'Guia de bones pràctiques per a la reactivació de l'activitat judicial i adopció de mesures de salut professional per a la prevenció de contagis en seus judicials', i ha acordat traslladar els dos documents al Ministeri de Justícia, a l'Audiència Nacional i als tribunals superiors de justícia abans de la seva aprovació definitiva. La guia de bones pràctiques forma part del protocol i recull, en essència, els aspectes de prevenció de riscos professionals en l'actual context. El document informa i descriu un conjunt de bones pràctiques per a la protecció de salut i prevenció de riscos de contagi en seus judicials i quan es practiquin actuacions fora d'aquesta seu, deixa constància dels àmbits competencials per a l'adopció d'aquestes mesures (òrgans de govern, comissions de seguiment o administracions prestacionals); i recull les bones pràctiques que s'han de dur a terme de manera coordinada en existir espais comuns en què concorren els deures de seguretat i salut del CGPJ i del Ministeri de Justícia i les comunitats autònomes. Àmbit d'aplicació El protocol i la guia són aplicables al col·lectiu de la carrera judicial en actiu, jutges substituts i magistrats suplents durant el temps en què realitzin activitat jurisdiccional i jutges en pràctiques adscrits a funcions de reforç en jutjats. També tindran com a destinataris els òrgans de govern del poder judicial (sales de govern del Tribunal Suprem, Audiència Nacional i Tribunals Superiors de Justícia) i les comissions de seguiment. Les activitats judicials i governatives que ocupin els membres de la carrera judicial en què concorrin amb fiscals, lletrats de l'administració de justícia, funcionaris i personal de l'administració de justícia, professionals (advocats, procuradors, graduats socials), forces de seguretat de l'estat, personal sanitari i usuaris de la justícia seran coordinades amb el Ministeri de Justícia i les comunitats autònomes en l'àmbit de les seves respectives competències. L'aplicació d'aquestes prevencions en matèria de seguretat i salut professional s'aplicaran a la carrera judicial en l'exercici de l'activitat que desenvolupin tant a les seus judicials com fora d'elles quan realitzin actuacions processals. Les mesures de prevenció es tindran en compte per a l'exercici de la feina telemàtica i l'adopció de mesures de seguretat i salut en règim presencial previstes en aquesta guia i seran també d'aplicació a les sessions de sales de govern, juntes generals i sectorials de jutges i altres reunions de caràcter governatiu, així com a les activitats formatives presencials o interinstitucionals. Finalment, les mesures de prevenció del protocol també s'aplicaran quan exerceixin funcions en l'àmbit de l'administració electoral.

Summary: El CGPJ proposa mesures higièniques i preventives per a retornar a l'activitat judicial presencial


La Fira d’Espectacles Literaris Litterarum i la Fira del Llibre Ebrenc de Móra d’Ebre han donat a conèixer aquest dimecres els cartells oficials dels espectacles, que vincularan la lectura amb els diferents dialectes de la parla catalana. Al cartell de Litterarum, que  tindrà lloc el 27 de maig a la capital de la Ribera d’Ebre, s’hi reflecteixen les diferents maneres de dir ‘jo llegeixo’ en els diferents dialectes dels Països Catalans. En el cas de la Fira del Llibre Ebrenc, que se celebrarà dos dies més tard a la mateixa ciutat, hi apareixen les conjugacions que es parlen a l’àmbit de les Terres de l’Ebre.  La regidora de Cultura de l’Ajuntament de Móra d’Ebre, Montse Pineda, serà la nova directora de la Fira del Llibre Ebrenc, de manera que farà tàndem amb Albert Pujol, que ho continuarà sent de Litterarum. Tot i això, la presentació de dos cartells té l’objectiu de mostrar la identitat pròpia de cadascuna de les fires.

Summary: Litterarum i la Fira del Llibre Ebrenc presenten els cartells de 2016 vinculant la lectura i els dialectes catalans


Un total de 1.720 persones joves inscrites al programa europeu Garantia Juvenil a la demarcació de Lleida ja estan treballant i donades d'alta a la Seguretat Social, segons el balanç del programa tancat a finals del 2016 que s'ha presentat aquest dilluns a Lleida. D'aquesta manera, fins l'any passat, 3.906 joves s'havien inscrit a Lleida a la Garantia Juvenil, dels quals 2.632 (67%) havien participat en alguna actuació del SOC. De les persones inscrites a la Garantia Juvenil a les comarques lleidatanes, un 56% són homes i un 44% dones, mentre un 31% té entre 25 i 29 anys, un 52%, entre 19 i 24, i un 17% entre 16 i 18 anys. Així mateix, un 65% dels inscrits té l'ESO o menys, un 19% FP de Grau Superior o estudis universitaris, mentre el 16%, algun Grau mig o Batxillerat. Un 76% dels inscrits a la demarcació té la nacionalitat espanyola, mentre el 24% restant són estrangers.  Aquestes xifres les ha donades a conèixer aquest dilluns a Lleida la directora general del Servei Públic d'Ocupació de Catalunya (SOC), Mercè Garau, qui ha destacat "el paper pioner i capdavanter de Catalunya en l'aplicació de la Garantia Juvenil". A Catalunya, un total de 19.940 persones joves inscrites al programa europeu Garantia Juvenil ja estan treballant i donades d'alta a la Seguretat Social. Fins ara, 55.803 joves s'han inscrit a Catalunya a la Garantia Juvenil, dels quals 43.259 han participat en alguna actuació del SOC. "El SOC ha implementat programes que està permetent rescatar joves en situacions precàries perquè en el futur siguin menys vulnerables i tinguin més oportunitats en el mercat de treball", ha afirmat Mercè Garau.   La Garantia Juvenil és un programa impulsat per la Unió Europea contra l'atur juvenil que la Generalitat implementa, amb els programes dissenyats pel SOC, en el període 2014-2020. Els joves beneficiaris, que han de ser menors de 30 anys inscrits al programa que compleixin els requisits, tenen el compromís de la Generalitat de rebre ofertes de formació, feina, pràctiques laborals o emprenedoria, en un termini de quatre mesos des que van acabar la formació o van començar el període d'atur.   Els serveis oferts als joves es divideixen en tres grups en funció dels objectius: activar les persones joves no ocupades ni integrades en els sistemes d'educació o formació; reforçar l'ocupabilitat i les competències professionals d'aquest col·lectiu; i incrementar l'emprenedoria dels joves en els sistemes d'educació o formació com a via d'accés al mercat laboral.

Summary: Més de 1.700 joves inscrits al programa de Garantia Juvenil ja estan treballant a la demarcació de Lleida


Aquest dimarts, Endesa té previst dur a terme el desembassament extraordinari de primavera a l'Ebre, al pas del riu pel terme municipal de Flix (Ribera d'Ebre). La crescuda es fa amb finalitats ambientals, amb l'objectiu d'arrossegar els macròfits i les plantes aquàtiques que s'acumulen al tram final del riu. Les actuacions es faran des de la central hidràulica de Flix i duraran 11 hores, de les 08:00 hores del matí a les 19:00 de al tarda. Per als treballs es coordinaran les centrals de Flix, Mequinensa i Riba-roja d'Ebre. D'aquesta manera Flix, la darrera de les centrals, pot deixar anar l'aigua suficient per les comportes de la presa, enlloc de per les turbines com és habitual, i garantir el manteniment mediambiental del meandre.  Com l'any passat, es produiran tres puntes de 1.200 metres cúbics per segon. Anteriorment es feia només una crescuda. D'aquesta manera s'apliquen els estudis de la Universitat Politècnica de Catalunya i Endesa, perquè aquestes crescudes produeixin una major arrencada de macròfits. Les avingudes d'aigua, acordades amb la Confederació Hidrogràfica de l'Ebre (CHE) començaran amb només 200 metres cúbics per segon i anirà creixent fins als 1.200 metres cúbics per segon a quarts de nou del matí. Les altres dues puntes seran a les 12:00 hores i les 16:00 hores.

Summary: Endesa farà a Flix el desembassament extraordinari de primavera a l'Ebre aquest dimarts


El president del PPC, Xavier Garcia Albiol, defensa que el 155 no s'ha d'aplicar en cas que el president de la Generalitat, Carles Puigdemont, doni per finalitzat el procés de ruptura i convoqui eleccions autonòmiques. En una entrevista a TV3, Albiol ha afegit que sí que s'hauria d'intervenir l'autonomia si es donen dos altres escenaris: que Puigdemont convoqui eleccions però prometi que declarà la independència en cas de guanyar-les o que declari la independència i alhora convoqui eleccions constituents. D'altra banda, Albiol ha defensat que el 155 afectaria també els mitjans de comunicació públics perquè considera que s'han convertit en "la principal pota d'agitació del moviment independentista" i ha avisat que els funcionaris que no acatin la intervenció podrien perdre la feina.  Albiol ha dibuixat tres possibles escenaris en què Puigdemont convoqués eleccions a Catalunya i ha defensat que només en un dels casos no s'hauria d'aplicar l'article 155 de la Constitució. "Sap de qui depèn que el 155 no entri en vigor? Del president Puigdemont. Si aprofita per dir que posa punt i final al procés de ruptura, el 155 no es dura a terme", ha assegurat Albiol.  En canvi, ha apostat perquè la intervenció de l'autonomia es posi en marxa si Puigdemont convoca eleccions però promet que declararà la independència en cas de guanyar-les o en cas que declari la independència i convoqui eleccions constituents. "En aquests dos últims escenaris no es poden convocar eleccions perquè es un frau de llei", ha afegit.  Preguntat per quan s'haurien de fer eleccions a Catalunya en cas d'aplicar-se el 155, Albiol ha negat que hi hagi un acord amb PSOE i Cs perquè siguin el 28 de gener i, sense fixar cap data, s'ha limitat a dir que es convocarien "quan la situació política i institucional de Catalunya permeti una certa normalitat dins dels pròxims sis mesos". Preguntat pel paper que farien els funcionaris davant del 155, Albiol ha considerat que tots els 200.000 funcionaris de l'administració no estan en una situació de rebel·lió i ha esperat que la "immensa majoria faci la seva feina". A més, ha avisat de les conseqüències que haurien d'afrontar els funcionaris que desobeeixin el 155. "Hi ha un sistema de sancions i podrien arribar a perdre la feina, es clar que sí. Passa en qualsevol negoci. Si un treballador diu que per qüestions ideològiques no ho fa, primer t'avisen i després dels avisos pots perdre el lloc de treball", ha argumentat. Segons Albiol, els mitjans de comunicació públics són administració i, per tant, l'aplicació del 155 "tindrà algun tipus d'influència". "Això vol dir que s'ha de coartar la llibertat dels periodistes? No. Però tindrà algun tipus d'influència, igual que a Hisenda o als Mossos", ha afegit. Així mateix, el president del PPC ha assenyalat els mitjans públics "s'han convertit en la principal pota d'agitació del moviment independentista".

Summary: Albiol creu que el 155 s'ha d'aturar si Puigdemont dona per finalitzat el procés de ruptura i convoca eleccions


L'alcalde de Tarragona, Pau Ricomà, ha assegurat que li "costa molt entendre" que Josep Fèlix Ballesteros i Begoña Floria continuïn com a regidors al consistori després que l'Audiència de Tarragona confirmés que s'hauran d'asseure al banc dels acusats pel 'cas Inipro'. En una entrevista a Tarragona Ràdio, Ricoma ha reconegut que no s'imagina continuant en el càrrec si es trobés en una situació com la dels regidors socialistes. "La decisió és d'ells i del seu partit, però jo no m'hi veig, ni veig a ningú del meu partit en una situació d'aquest tipus", ha manifestat. A més, el batlle ha opinat que el fet que un exalcalde s'assegui al banc dels acusats perjudica la imatge de la ciutat.

Summary: Ricomà assegura que li "costa molt entendre" que Ballesteros i Floria segueixin com a regidors


Els Mossos d'Esquadra investiguen un incendi en un habitatge de Barcelona amb una persona lligada de mans a dins. El foc s'ha declarat al carrer Magatzems, al barri de la Barceloneta del districte de Ciutat Vella. Els Mossos han rebut l'avís a les sis de la matinada i els Bombers de Barcelona han donat l'incendi per apagat mitja hora després. Segons les primeres informacions, la persona que estava lligada de mans a l'interior del pis s'ha pogut deslligar i ha sortit pel seu propi peu. Posteriorment, se l'ha traslladat a l'hospital per inhalació de fum però es troba en bon estat. Els Mossos tenen una investigació oberta i una de les principals línies que segueixen és que l'incendi ha estat presumptament provocat. L'incendi no ha afectat l'estructura de l'edifici ni ha causat danys materials importants. Tampoc ha calgut desallotjar l'immoble ni ha afectat cap altre domicili.

Summary: Els Mossos investiguen un incendi en un habitatge a Barcelona amb una persona lligada de mans a dins


L'empresa Barcelona Energia, la comercialitzadora pública d'energia elèctrica de la capital catalana, pot operar en el mercat elèctric des de l'1 de febrer. De moment comença a gestionar les 41 plantes fotovoltaiques instal·lades en edificis municipals, la planta de valorització de Sant Adrià del Besós i la planta d'aprofitament del biogàs de l'abocador del Garraf. En total, aquestes plantes exporten 200.000 megawatts a l'hora d'energia verda, que equival al consum anual de 87.000 famílies. A partir del juliol l'empresa entrarà en una segona fase en què subministrarà l'electricitat als edificis i equipaments de l'Ajuntament. De cara a la tardor, es preveu que ja hi hagi els primers particulars que contractin la llum amb l'empresa pública. El regidor d'Aigua i Energia de Barcelona, Eloi Badia, destaca la importància de recuperar la gestió pública de l'energia i assegura que la ciutat s'està independitzant de "l'oligopoli elèctric", objectiu per al qual contribuirà "omplir la ciutat d'energies renovables" com les plaques fotovoltaiques que hi ha en molts edificis públics. L'ambició del govern municipal, però, va més enllà i Badia assegura que l'objectiu és la producció local "per facilitar l'autoconsum, garantir el dret energètic" i que la ciutadania "hi tingui un paper actiu".   Des de l'1 de desembre l'empresa ja compta amb tots els permisos necessaris per comercialitzar aquesta energia i per això ja consta en el llistat d'elèctriques de la Comissió Nacional dels Mercats i la Competència, òrgan regulador del mercat elèctric a l'estat espanyol.

Summary: La comercialitzadora elèctrica pública de Barcelona comença a operar


Uns 200 veïns s'han concentrat aquest dimecres al matí a Blanes (Selva) per denunciar les retallades sanitàries després de la mort d'una nena de 8 anys mentre esperava una ambulància pediàtrica que l'havia de traslladar des de l'hospital comarcal fins al Trueta de Girona. L'àvia de la nena, que també ha volgut ser present a la mobilització ciutadana, ha assegurat que la seva néta estava "sana" i ha qüestionat que la investigació oberta pel Departament de Salut aclareixi què va passar. "S'aclarirà el que vulguin que s'aclareixi, això és així, els més dèbils no sabrem mai la veritat", ha lamentat. Els veïns critiquen que, arran de les retallades, l'hospital de Blanes ha perdut especialitats i es veuen obligats a desplaçar-se a centres d'altres poblacions.  Els veïns atribueixen la mort de la nena a les retallades sanitàries que asseguren que han patit durant els darrers anys. "No tenim maternitat, ni pediatres i, tenint un hospital gran i modern a cinc minuts, hem d'anar a Girona o a Calella", ha criticat una de les assistents a la concentració, Imma Recio. La nena de 8 anys va entrar a urgències a l'hospital de Blanes a les 2.33 hores de la matinada del 22 de gener. Allà la va atendre una pediatra que, analitzant els símptomes que tenia, va iniciar el tractament per una cetoacidosis diabètica. A les 5.52 hores, el Sistema d'Emergències Mèdiques (SEM) va rebre l'avís de l'hospital comarcal de Blanes per traslladar la nena fins a l'hospital Trueta de Girona en una ambulància de suport vital avançat pediàtrica.  La unitat es trobava a l'hospital de la Vall d'Hebron i va arribar a Blanes a les 8.10 del matí després que els professionals els qualifiquessin com a prioritat 1, que no és el de màxima urgència. En el transcurs d'aquest temps, l'estat de salut de la nena va empitjorar i va morir a Blanes. L'àvia de la petita també ha volgut ser present a la mobilització ciutadana. Ha assegurat que la seva néta estava "sana" i que la família no s'explica què va passar. La dona ha posat en dubte que la investigació oberta pel Departament de Salut aclareixi què va passar realment. "Volem que s'aclareixi amb la investigació però s'aclarirà el que vulguin que s'aclareixi", ha criticat i ha assegurat que "els més dèbils mai sabran la veritat".  La família, d'origen uruguaià, viu al barri de Quatre Vents de Blanes. L'àvia també ha apuntat que podrien haver traslladat la nena amb una ambulància medicalitzada en comptes d'esperar que arribés la pediàtrica. D'aquestes unitats específiques n'hi ha dues que donen servei a tota Catalunya i estan a Barcelona.  "Ha estat un cop molt dur, molts dels nostres fills han anat al col·legi amb ella, i ha estat mol dur passar de veure-la jugar amb normalitat a no veure-la més", ha afegit Imma Recio. Un altre dels manifestants, Carles López, ha explicat que ha decidit sumar-se a la mobilització ciutadana perquè és par i es posa en la pell de la família. "Em poso en la situació de la família, amb el patiment que està passant, i el que hem de fer és fer-los costat", ha afirmat. Els veïns carreguen contra la situació de l'hospital comarcal de Blanes i asseguren que no reben un tractament adequat, sobretot arran de la reorganització que ha concentrat part de les especialitats (com pediatria o cirurgia) a l'hospital de Calella. "Van buidant l'hospital, no tenim res, no tenim recursos i ho acabem pagant tots", ha conclòs Recio.

Summary: Uns 200 veïns es concentren a Blanes per denunciar les retallades sanitàries després de la mort de la nena de 8 anys


L'Ajuntament d'Olot ha retirat aquest matí el mural de 'La càrrega' de la façana del consistori, un espai cedit des de fa mesos al col·lectiu de l'Assemblea d'Artistes de la Garrotxa on exposen periòdicament diferents interpretacions de l'obra de Ramon Casas. L'alcalde, Josep Maria Corominas, ha explicat a les xarxes socials que ho han fet per donar compliment al requeriment de la Junta Electoral de la zona on s'instava la retirada de símbols independentistes i ha denunciat que és "un nou exercici contra la llibertat d'expressió". El requeriment el van rebre la setmana passada i l'equip de govern hi va presentar recurs demanant que s'especifiqués el tipus de símbols que calia retirar. Des de l'Assemblea d'Artistes de la Garrotxa han explicat que s'ha acordat amb l'Ajuntament traslladar el mural al pati de l'Hospici on ja hi ha exposades les anteriors dotze obres que des de fa un any s'han penjat periòdicament a l'espai de la façana del consistori. Un cop hagi finalitzat el període electoral, continuaran exposant les diferents interpretacions de 'La Càrrega' a aquest espai per seguir així amb el projecte artístic.  Fa un mes, el mural ja va ser motiu de polèmica després que un home estripés el quadre, que en aquell moment era 'La Manada' amb les cares de polítics i del monarca Felip VI. Gràcies a unes imatges de les càmeres de seguretat, se'l va poder identificar i ara s'està pendent de la multa a què haurà de fer front per aquell acte vandàlic. El passat 1 d'abril també van retirar la pancarta en suport als líders independentistes presos i la van traslladar a l'edifici del costat.

Summary: L'Ajuntament d'Olot retira el mural de 'La càrrega' per ordre de la Junta Electoral


El portaveu ecosocialista posa com a exemple d'èxit  MÉS per Mallorca  ACN Barcelona.-El portaveu d'ICV, Ernest Urtasun, ha assegurat que els ecosocialistes treballen per què tiri endavant la confluència de les esquerres en un nou subjecte polític a Catalunya sense que això impliqui la desaparició de cap de les formacions. "Són dues coses compatibles", ha assegurat Urtasun després que aquest cap de setmana en una entrevista a l'ACN, el secretari general de Podem, Albano Dante Fachin, revelés que més del 50% de les bases aposta en un procés de reflexió interna per integrar-se al nou espai polític sense diluir de manera "immediata" el partit. Urtasun ha assegurat en aquest sentit que  hi ha fórmules "articulades i que funcionen" com MÉS per Mallorca.  Urtasun ha assegurat que aquest és precisament el mandat que va atorgar l'assemblea dels ecosocialistes a la nova direcció aquesta primavera.

Summary: Urtasun garanteix que la confluència de les esquerres no suposarà la desaparició de cap formació: "És compatible"


Han cremat pneumàtics a primera hora del matí ACN Santa Maria d'Oló.-La circulació a la C-25 a Santa Maria d'Oló ja està normalitzada després de la protesta dels CDR, que a primera hora del matí han cremat pneumàtics en aquest punt en direcció a Manresa. S'han fet desviaments per la C-59 i per la BV-4313. Posteriorment s'ha obert un carril i ara el trànsit ha quedat restablert totalment, segons han informat des del Servei Català de Trànsit. (Aquesta notícia actualitza l'anterior sobre el mateix tema)

Summary: ACTUALIZACIÓ:Normalitzada la circulació a la C-25 a Santa Maria d'Oló després de la protesta dels CDR


El director del Centre de Coordinació d'Alertes i Emergències Sanitàries, Fernando Simón, ha admès que el Ministeri de Sanitat va rebre un lot inicial de 9.000 test ràpids de la Xina que no tenien la qualitat adequada però ha afirmat que es van retornar a l'empresa proveïdora i els n'enviarà d'un altre tipus, que són els que s'utilitzaran. Simón també ha dit que l'Estat espanyol ha aconseguit altres proveïdors que els enviaran test tant antigènics com serològics. Així s'ha pronunciat en roda de premsa després que 'El País' hagi publicat aquest dijous que laboratoris de microbiologia d'hospitals han constatat que alguns test adquirits pel govern espanyol, de l'empresa Bioeasy, no detecten els casos positius com ho haurien de fer. L'ambaixada de la Xina a Espanya s'ha desmarcat dels tests ràpids de coronavirus que no funcionen correctament a través de Twitter i ha aclarit que la recent compra de material sanitari del govern espanyol encara no ha sortit del país asiàtic. Així doncs, apunta que els tests comprats a Bioeasy, una empresa que diu la Xina que no té llicència, són anteriors a l'última compra anunciada dimecres de 5,5 milions de test.

Summary: Sanitat admet que va rebre un lot inicial de 9.000 test ràpids de la Xina que no tenien la qualitat adequada


Olivier Peter, advocat del president d'Òmnium, Jordi Cuixart, ha assegurat que la jurisdicció internacional acabarà condemnant Espanya d'aquí "uns quants anys". En una línia semblant, el vicepresident de l'entitat, Marcel Mauri, ha advertit que el "retrocés democràtic" de l'Estat és un "cop molt dur" als valors de la Unió Europea. Òmnium ha presentat aquest divendres al migdia una campanya internacional, sobretot a escala digital i audiovisual, per denunciar el "judici a la democràcia", en una roda de premsa al Convent de Sant Agustí de Barcelona. Hi ha assistit la companya de Cuixart, Txell Bonet.

Summary: La defensa de Cuixart assegura que la jurisdicció internacional condemnarà Espanya d'aquí "uns quants anys"


Agents de la policia espanyola han interceptat efectius dels Mossos d'Esquadra que aquest dijous anaven a una incineradora de Sant Adrià de Besòs a destruir documentació. Quan efectius dels Mossos han arribat a la incineradora, ja hi ha trobat diverses furgonetes de la policia espanyola, que ha desplegat a la zona almenys una trentena d'agents. Fonts de la policia catalana han assegurat que es tracta d'una pràctica "habitual" del cos que es fa almenys dos o tres cops l'any per destruir documentació policial sensible. Es tracta, han assegurat, d'informació classificada però que també està informatitzada. Segons han explicat fonts dels Mossos, la destrucció de documentació policial sensible a una incineradora és una de les pràctiques habituals que fa servir la policia catalana. Es tracta d'informació sensible i confidencial, com poden ser diligències o informes, però que també està al sistema informàtic. Les mateixes fonts expliquen que altres maneres de destruir la documentació és l'ús de trituradores que estan a les mateixes dependències policials o bé llençar-la en un contenidor d'una empresa que es dedica a la destrucció de documents.

Summary: La policia espanyola impedeix als Mossos destruir documentació en una incineradora de Sant Adrià de Besòs


Els Mossos d'Esquadra han detingut quatre dones que havien robat més d'un centenar de productes (en concret, 105) d'un supermercat de Palafrugell, al Baix Empordà. Les lladres s'amagaven els productes dins les malles i, d'aquesta manera, passaven per la zona de caixes sense despertar sospites. Una patrulla va veure tres de les dones quan sortien del supermercat i pujaven en un cotxe, on hi havia l'altra còmplice, que les estava esperant davant la porta. Com que els agents ja les coneixien d'altres furts, van aturar el vehicle, van identificar les dones i les van escorcollar. Les sospites dels mossos van confirmar-se quan van localitzar-los al damunt un botí valorat en més de 450 euros entre pots de laca, paquets d'embotits i llaunes de conserva. La detenció va tenir lloc el passat 17 de maig al vespre. Les quatre dones, que tenen entre 25 i 52 anys, no era el primer cop que robaven fent servir aquesta estratagema. Aquell dimarts, van decidir sostreure productes d'un supermercat de Palafrugell. Eren cap a quarts de vuit del vespre.  Allò amb què no van comptar, però, era que si bé van passar desapercebudes a ulls dels treballadors, no va passar el mateix amb els de la policia. Una dotació dels mossos que feia patrullatge preventiu per la zona va veure tres de les lladres sortint del supermercat i entrant en un cotxe, aparcat a la porta de l'establiment, on les esperava la quarta. Els agents van reconèixer les dones, precisament per haver fet robatoris anteriors, i van decidir aturar el vehicle, identificar-les i escorcollar-les. Les sospites dels policies aviat es van confirmar. Amagats entre les malles que duien les lladres, i sota els seients del vehicle, la patrulla va localitzar fins a 105 productes. Tots, robats al supermercat. El botí pujava a més de 450 euros. Sobretot, les dones havien agafat paquets d'embotit (pernil, llonganissa, xoriç) però també pots de laca i llaunes de conserva (escopinyes i anxoves). Davant les evidències, els mossos van detenir les dones per un delicte de furt. Les detingudes, de nacionalitat espanyola i veïnes de Terrassa i el Prat de Llobregat (Baix Llobregat) van passar el 18 de maig a disposició del jutjat d'instrucció en funcions de guàrdia de la Bisbal d'Empordà. Després de prendre'ls declaració, el jutge les va deixar en llibertat amb càrrecs.

Summary: Detenen quatre dones per robar més de cent productes d'un supermercat de Palafrugell amagant-se'ls dins les malles


Desenes de persones s'han concentrat a fora de l'Ajuntament d'Olot i després han acabat entrant al ple que s'estava celebrant aquest dimarts a la tarda. L'equip de govern (Jxcat), que té majoria absoluta, tenia previst aprovar el pressupost del 2020 i les noves ordenances que preveien un augment del 14% de l'IBI i la taxa d'escombraries. Des de fa uns dies que s'ha iniciat una recollida de signatures en contra d'aquest augment de taxes i una portaveu de la iniciativa ha demanat als regidors i a l'equip de govern que no es tirés endavant. Davant de les interrupcions del públic i els crits, s'ha decidit suspendre el ple amb el compromís de portar properament una nova proposta. L'oposició veïnal a l'augment de les taxes d'escombraries i l'IBI en un 14% que preveia aprovar l'equip de govern (Jxcat) d'Olot en el ple d'aquest dimecres ha provocat que finalment se suspengués la sessió. Els contraris a l'augment de taxes s'havien concentrat prèviament a les portes de l'Ajuntament i després han entrat al saló de plens. Davant de la crispació de l'ambient i els crits dels assistents, s'ha decidit avançar el punt dels pressupostos de l'ordre del dia i s'ha permès intervenir a una de les portaveus de la recollida de signatures en contra de l'augment de taxes. La representant de la iniciativa ha demanat a l'equip de govern, que té majoria absoluta, no tirar endavant amb l'aprovació perquè ho veuen massa elevat. Durant la sessió, han continuat les interrupcions dels assistents amb crits i fins i tot tancant els llums de la sala en algun moment. Després d'una pausa d'uns minuts, Jxcat amb l'acord de la resta de forces a l'oposició han decidit suspendre el ple. L'equip de govern s'ha compromès a revisar la proposta de pressupostos i ordenances i portar-ho en un nou ple properament.En la sessió d'avui, ni l'equip de govern ha pogut exposar la proposta ni tampoc s'ha pogut escoltar l'opinió dels partits a l'oposició (ERC, PSC i CUP) que ja no ho veien amb bons ulls i es preveia que hi votessin en contra.  La setmana passada, l'alcalde d'Olot, Pep Berga, i el seu equip van presentar la proposta d'un pressupost consolidat de 39.270.328 euros, un 12,4% més que el d'enguany, dels quals 5,1 milions MEUR són inversions. Es va destacar la creació d'un Pla de renovació de barris dotat amb uns 2 MEUR i la voluntat de poder "mantenir" els serveis municipals sense crear-ne de nous i "no dependre" dels ajuts de la Generalitat per poder estar al marge de la incertesa política. Per garantir els ingressos, les ordenances per al 2020 incloïen un augment del 14% l'IBI i la taxa d'escombraries i la creació d'una tarifa plana per pagar els tributs en nou mesos.

Summary: Desenes de persones protesten al ple d'Olot contra l'augment de taxes i la sessió s'acaba suspenent


El president espanyol ha substituït la piulada en català en record a les víctimes del 17-A que aquest matí havia penjat. Al compte personal de Sánchez hi apareixien dues piulades amb textos idèntics. La primera en castellà, on es veia una imatge de la Rambla amb el lema 'Sempre amb les víctimes' i a la part inferior esquerra l'escut d'Espanya i la bandera espanyola. En canvi, a la piulada en català (amb el mateix text) no hi apareixia ni la bandera ni l'escut. El missatge ha estat penjat poc més d'una hora però després ha estat substitut per un altre que conserva el text i la imatge i hi afegeix la bandera espanyola i l'escut. Al missatge, el president espanyol apel·la a la unitat per vèncer el terrorisme, mostra "solidaritat amb el dolor de les víctimes" i afirma que Espanya és "un país de pau".

Summary: Sánchez substitueix la piulada en català en record a les víctimes del 17-A i hi inclou ara la bandera espanyola


El grup dels Verds/ALE a l'Eurocambra discutiran dimecres si admeten els eurodiputats de Junts per Catalunya, Carles Puigdemont i Toni Comín, així com a Clara Ponsatí després del Brexit. El comitè de conciliació creat per apropar posicions entre els ecologistes i l'Aliança Lliure Europea va decidir traslladar aquesta qüestió al primer punt en l'ordre del dia de la reunió amb tot el grup, segons fonts parlamentàries. Aquestes asseguren que si no hi ha un "consens" a favor de la seva entrada, es podria fer una votació on caldria una majoria absoluta per aprovar l'admissió de Puigdemont, Comín i Ponsatí. Amb 74 eurodiputats, els Verds/ALE són la quarta força política a l'Eurocambra, però amb la sortida dels britànics aquesta setmana perdran una desena de membres.

Summary: Els Verds/ALE discutiran dimecres si admeten Puigdemont i Comín al grup


El cos de Bombers ha ampliat el dispositiu de recerca de les cinc persones desaparegudes entre els municipis de l'Espluga de Francolí i Vilaverd fins a una quarantena de bombers. També s'han incrementat els professionals dels Mossos d'Esquadra, de Protecció Civil i dels voluntaris de Creu Roja per prioritzar la cerca en les lleres dels rius. Ara mateix, treballen una vuitantena d'efectius, entre els quals destaquen les unitats del GRAE de muntanya i subaquàtiques, dos mitjans aeris i la unitat canina dels Mossos d'Esquadra. Per ara, no s'han trobat nous indicis de les persones desaparegudes. El cap territorial de Bombers, Guillem Guinjoan, ha explicat que "és una incògnita molt gran" saber en quin lloc podrien estar les persones desaparegudes i, que de moment, se centren a buscar en les "zones més probables".

Summary: Els Bombers augmenten els efectius en la recerca dels cinc desapareguts


La consellera d'Ensenyament destituïda per l'aplicació de l'article 155, Clara Ponsatí, ha assegurat que pot ser "una veu visible de la causa de la independència de Catalunya al Regne Unit" i que està disposada a exercir aquest paper. Ho ha dit en una entrevista a 'Vilaweb', en les seves primeres declaracions després d'anunciar que des de la setmana passada ha tornat a la Universitat de Saint Andrews (Escòcia) per reprendre la seva activitat acadèmica. Ponsatí també ha explicat que els seus companys de feina s'ha mostrat "sorpresos" i "astorats" pel fet que estigui sent "perseguida", donat que "ni a Anglaterra ni a Escòcia existeixen els delictes de rebel·lió i sedició". Ponsatí també ha confirmat que renuncia al càrrec de consellera d'Ensenyament que exercia abans de l'aplicació del 155, tal com ha comunicat al president destituït Carles Puigdemont. Tot i això, ha deixat clar que segueix "compromesa amb la causa de la independència" i que hi seguirà treballant des del Regne Unit. Amb el seu trasllat a aquest país, on exercia de catedràtica abans d'entrar al govern el juliol de l'any passat, Ponsatí ha constatat que "ja hi haurà tres països amb exiliats catalans".

Summary: Ponsatí: "Puc ser una veu visible de la causa de la independència de Catalunya al Regne Unit"


Dues grues de la policia francesa han començat a apartar cotxes de l'autopista A-9 a la Catalunya del Nord, a dos quilòmetres de la frontera amb Espanya i encara lluny d'on està situat l'escenari. Els col·loquen en un aparcament que hi ha al costat, a prop d'una carretera que porta al Partús. De moment han apartat una desena de vehicles. Primer intenten localitzar els seus propietaris per demanar-los que voluntàriament els moguin. Alguns dels manifestants han explicat a l'ACN que la policia els ha dit que el cost de la grua és d'entre 600 i 700 euros. Una setantena de concentrats s'han assegut a terra per evitar el pas de les grues. A més, han empaperat tots els vehicles amb cartells del Tsunami Democràtic per confondre les autoritats policials.

Summary: Dues grues de la policia francesa comencen a apartar cotxes a la Catalunya del Nord a dos quilòmetres de la frontera


Les insòlites temperatures d'aquest hivern han fet incrementar la venda de sal de desgel a l'estranger. Iberpotash, l'únic productor de sal de desglaç per a carreteres de tot Catalunya, ha augmentat un 20% l'exportació, especialment a països del nord d'Europa i la costa est dels Estats Units. D'aquesta manera, l'empresa ha compensat la falta de venda nacional i ha consolidat la seva presència a l'estranger. Ramon Vilaseca, cap de vendes d'Iberpotash, ha assegurat a l'ACN que la companyia s'ha convertit en un dels principals productors de sal de desgel de tot el món. Segons Vilaseca, les plantes de Súria tenen reserves suficients per poder proveir el país en cas d'un canvi sobtat de la meteorologia.  La sal que produeix l'empresa Iberpotash de Súria arriba a diferents racons d'Europa amb l'objectiu de desgelar les carreteres que dificulten la mobilitat dels vehicles que hi circulen. En total, durant el 2015, l'empresa ha distribuït 500.000 tones de sal de desgel, un 10% més que el 2014, un any que també va ser especialment suau.  Tot i això, el cap de vendes de la companyia, Ramon Vilaseca, ha explicat a l'ACN que la xifra dista dels hiverns freds, quan havien arribat a sortir de Súria entre 600 i 700.000 tones de sal de desglaç.  Les altes temperatures d'aquest hivern han fet que Iberpotash hagi centrat les vendes a l'estranger i l'empresa ha incrementat un 20% l'exportació. Així, del total de sal venuda a Súria, només un 10% s'ha quedat al país. Segons Vilaseca, l'empresa ha consolidat la seva presència a l'estranger i s'ha convertit en un dels principals productors de sal de desgel de tot el món.  Reserves suficients per proveir el país Tot i això, el cap de vendes d'Iberpotash ha garantit que l'empresa té reserves suficients per proveir el país en cas d'un canvi sobtat de la meteorologia. Aquest increment en la demanda dependrà bàsicament de l'evolució del temps. En situacions de fred sec, no hi ha tanta demanda de sal. En canvi, en situacions en què hi ha hagut precipitacions i el fred s'intensifica, és quan els terres humits es gelen i això forma una capa de gel que necessita de més sal de desgel.

Summary: Iberpotash incrementa un 20% l'exportació de sal de desgel per les altes temperatures d'aquest hivern a Catalunya


El president de Seat, Luca de Meo, ha aprofitat la presentació dels resultats de la companyia de l'any passat per anunciar que el 2017 llançarà al mercat el "germà petit" de l'Ateca, un nou SUV per competir en un segment que creixerà un 25% en els pròxims quatre anys. De Meo ha afegit que el nou model, un dels quatre que la companyia preveu treure al mercat en els pròxims 18 mesos amb una inversió de 3.300 milions d'euros, s'ha creat i desenvolupat a Martorell i que també es fabricarà a la factoria catalana compensant la pèrdua de l'Audi Q3.

Summary: Seat anuncia que l'any vinent llançarà al mercat el "germà petit" de l'Ateca que es fabricarà a Martorell


El conseller defensa "posar totes les religions en igualtat de condicions" a l'aula ACN Barcelona.-El Departament d'Educació oferirà l'ensenyament de l'islam, el judaimse i l'evangelisme en funció de la viabilitat de la demanda i de la itinerància del professorat com ja es fa ara en el cas de la religió catòlica, segons ha anunciat el conseller Josep Bargalló, aquest dijous. Bargalló ha afirmat que l'objectiu és "posar totes les religions en igualtat de condicions" i ha defensat que cal replantejar l'ensenyament confessional de la religió perquè l'escola pública és laica i perquè "la confessionalitat a l'aula és un altre element de segregació quan s'exerceix en l'àmbit curricular i lectiu". El conseller ha insistit a introduir una assignatura sobre cultura i fet religiós dins el currículum educatiu per apropar l'alumnat a la diversitat de creences des d'una perspectiva cultural i antropològica, una aposta que ara no és possible, ha dit, perquè s'han de cenyir a les directrius del currículum de la LOMCE. La proposta de Bargalló és una assignatura en cultura i fet religiós i moral, una matèria que introdueixi l'alumne en el coneixement de la diversitat de creences i de la influència de les religions en el desenvolupament del pensament. Així ho ha exposat en l'acte 'L'aconfessionalitat al sistema escolar. Cap a un model d'educació laica', organitzat conjuntament per la Fundació Ferrer i Guàrdia i el Departament d'Educació.  El conseller ha argumentat que l'ensenyament d'una religió com a dogma o doctrina des d'un marc lectiu és una "opció contradictòria amb la concepció d'una escola mai segregadora i en cap cas dogmàtica". Bargalló ha resolt que l'escola del segle XXI "ha de tenir la laïcitat com a fonament i ha de fer de la seva no confessionalitat un valor". Per a Bargalló, hi ha tres formes que poden permetre replantejar aquesta formació a Catalunya. La primera, seria a través de "l'establiment d'una República catalana amb un sistema educatiu basat en els valors humanístics, de respecte a totes les creences i de convivència des de la laïcitat pública"; la segona, aconseguir un "consens social" amb els representants de les grans confessions religioses, que permetés establir un marc propi en què la formació en cultura i fet religiós i moral suplís l'ensenyament confessional com a matèria curricular i lectiva . La darrera, una modificació de la normativa estatal. Cap d'aquests escenaris és previsible a curt termini i per això, mentre no es doni alguna d'aquestes condicions, Bargalló ha assenyalat que s'han de cenyir a allò que diuen les directrius del currículum de la LOMCE i que obliga el desplegament del BOE. Segons el conseller, això vol dir que l'ensenyament de la religió, tant als centres d'educació infantil i primària com als de secundària, ha d'oferir-se des de les vessants confessionals catòlica, evangèlica, islàmica i jueva com a assignatura.  El conseller ha defensat fer "un pas endavant" per exercir una competència de la Generalitat en l'elaboració dels currículums i ha anunciat que oferiran l'ensenyament de l'islam, el judaisme i l'evangelisme a partir del curs que ve. El Departament no tanca la porta a fer-ho amb altres religions si una determinada comunitat o escola així ho demana. De moment, però, estan treballant en la possibilitat d'ensenyar l'islam. El Departament es troba en converses amb la comunitat islàmica de Catalunya per poder fer un pilotatge de cara al curs que ve. Aquestes formacions les impartirien professors del Departament, ha dit Bargalló.

Summary: Educació oferirà l'ensenyament de l'islam, el judaisme i l'evangelisme si la demanda ho fa viable


L'Auditori posarà en marca a la temporada 2018/2019 el Festival Llums d'Antiga amb concerts a llocs històrics de Barcelona i recull l'herència dels més 30 anys del Festival de Música Antiga de la ciutat. La primera edició se celebrarà del 5 al 16 de febrer  a la capella de Santa Àgata, a la basílica de Sant Just i Sant Pastor, a la basílica de Santa Maria del Pi i la Sala 2 Oriol Martorell de L’Auditori. La propera temporada inclou més de 500 concerts amb 16 estrenes mundials, 19 estrenes nacionals i 14 encàrrecs. Així mateix, L'Auditori estrena nova imatge que signa el reconegut artista plàstic Frederic Amat inspirant-se en els símbols i les grafies pròpies de l’escriptura musical. Un dels protagonistes de la pròxima temporada és Jordi Savall, que oferirà tres concerts, entre els quals inaugurarà la temporada de Música Antiga amb la seva Capella Reial de Catalunya.   El director de L'Auditori Joaquim Garrigosa ha explicat que amb la temporada 2018/2019 es consolida un model de treball que van iniciar fa cinc anys i que posiciona L'Auditori com el centre de la música de Barcelona amb temporades estables de música simfònica, antiga, de cambra, escenes, músiques modernes, jazz, una gran oferta pel públic escolar i familiar i tenim la presència d'un dels millors músiques del món. Garrigosa ha assenyalat que volen oferir una mirada àmplia dels diferents gèneres musicals  i aposten per obrir-se a tota la ciutadana. "Totes les temporades inclouen col·laboracions internacionals molt importants, artistes de primer nivell, estrenes i encàrrecs".  Garrigosa ha indicat que són més de 500 concerts per temporada amb un projecte de gran envergadura que es fonamenta en l'excel·lència artística. També ha ressaltat que estan compromesos amb tothom i volen que la seva programació sigui inclusiva per a tots i més pels que tenen dificultats per accedir a la cultura. "La programació tal com la plantegem s'enriqueix més quan establim diàleg i connexions entre els diferents cicles que oferim i amb diferents arts".  Festival Llums d'Antiga Neix el Festival Llums d'Antiga, dues setmanes de "concerts singulars menys habituals a les sales de concert" i que tindrà lloc en espais històrics de la ciutat amb artistes de primera línia. Recull l'herència dels més 30 anys del Festival de Música Antiga de la ciutat. La primera edició del Festival Llums d’Antiga se celebrarà del 5 al 16 de febrer i es faran concerts a la capella de Santa Àgata, a la basílica de Sant Just i Sant Pastor, a la basílica de Santa Maria del Pi i la Sala 2 Oriol Martorell de L’Auditori. "El nom neix d'una idea poètica de posar llum a les partitures més llunyanes i oblidades", ha explicat el director de programació de L'Auditori.  A la basílica de Sant Just i Sant Pastor tindrà lloc el concert inaugural que proposa un diàleg entre l’organista Juan de la Rubia i el poeta Manuel Forcano a 'Una nit amb el Rei Sol. La programació inclou altres perles del repertori de la cort de Lluís XIV com el concert que Jean Rondeau dedicarà a François Couperin, el que Lina Tur i Kenneth Weiss oferiran al voltant de la compositora Elisabeth Jacquete de la Guerre o el que permetrà descobrir Justin Taylor sobre la saga de músics de la Família Forqueray. També actuaran Vox Luminis, un dels conjunts vocals de referència indiscutible a centre Europa, amb el seu programa dedicat a 'la Reforma' a la Basílica de Santa Maria del Pi, i el quartet Alternative History, qui presentarà un dels seus darrers enregistraments amb ECM dedicat al compositor Josquin Desprez. El festival el completen l’Accademia del Piacere i Núria Rial, amb un programa dedicat a Sebastian Durón. Jordi Savall  Un dels grans nomes de la temporada és el de Jordi Savall, que oferirà un total de tres concerts. De fet, inaugurarà la temporada 2018/2019 de Música Antiga amb la seva Capella Reial de Catalunya. Amb el nom d''El so original', interpretarà obres mestres de noms del repertori barroc i clàssic, com 'Juditha Triumphans' d'Antonio Vivaldi, la 'Passió segons Sant Mateu' de Johann Sebastian Bach i la integral de les simfonies de Ludwig van Beethoven que culminarà el 2.020 coincidint amb el 250 aniversari del seu naixement.  Els conjunts internacionals tornaran a la Sala 1 Pau Casals de L'Auditori. Aquesta temporada hi actuaran, entre d'altres, la italiana Accademia Bizantina que representarà 'Marc’Antonio e Cleopatra' de Johann Adolph Hasse. La temporada tindrà dos debuts a Barcelona, el dels britànics Arcangelo amb 'Stabat Mater' de Giovanni Battista Pergolesi i el dels francesos Ensemble Pygmalion.  L'Auditori ha ressaltat que "un dels programes més suggerents" és el que aproparà el RIAS Kammerchor alemany en què la música antiga dialogarà amb la contemporània al concert amb el 'Rèquiem' de Tomás Luis de Victoria i l’estrena mundial del 'Rèquiem' de Bernat Vivancos. El Bach Zum Mitsingen aproparà les cantates de Bach amb la soprano austríaca Miriam Feuersinger i els participants de la Beca Bach.    La temporada de Cambra   Com ha assenyalat Brufau, la temporada de música de cambra acollirà recitals de solistes de renom internacional com el flautista Emmanuel Pahud, els violinistes Janine Jansen i Chad Hoopes o el pianista Lars Vogt, amb qui s'inicia un projecte al voltant del gran repertori pianístic. S'interpretaran obres "de gran qualitat" com els 'Quintets per a cordes' de Mozart amb l'Apollon Musagette Quartet, les 'Variacions Goldberg' en la versió del ja anomenat Lars Vogt o el magistral 'Divertimento en Mi bemoll major' també de Mozart a càrrec del supertrio Sepec- Zimmermann-Queyras.  Altres interpretacions són la sèrie Schubert Lied, la visita de Pablo Heras-Casado al capdavant de la Mahler Chamber Orchestra per a enregistrar la música de Manuel de Falla i la col·laboració entre el pianista Brad Mehldau i el tenor Ian Bostridge.  L’Auditori també ha programat el Quartet Casals acompanyat enguany del pianista Alexander Melkinov per oferir el Quintet amb piano de Brahms. En la mateixa línia actuaran el projecte Orquestra Da Camera. Com ha explicat Brufau, L'Auditori també promou projectes propis de la mà dels millors artistes catalans com ho són el Trio Arriaga amb qui es tancarà la temporada o Josep Colom que acostarà la 'Música Callada' de Mompou i col·labora en la recuperació del patrimoni musical català, amb el Trio Pedrell i l’obra inèdita de Robert Gerhard.     Festival Emergents Barcelona   Per tercer any seguit, L'Auditori ha presentat el Festival Emergents, en el qual durant una setmana, s'ofereix una vintena de concerts i presenta un centenar de joves talents de la clàssica i el jazz que es convertiran en les estrelles del futur. En aquesta edició es consolida el projecte de la Jove Capella Reial de Catalunya que inaugurarà el festival dirigit per Lluís Vilamajó. Una de les grans novetats  és la integració de la JONC (Jove Orquestra Nacional de Catalunya) com a instrument en residència, oferint dos projectes: el primer serà un concert a la Fabra i Coats del compositor Fritz Hauser i, el segon, un concert de format simfònic tradicional a la Sala 1 de L’Auditori en què es presentaran el guanyador del Premi Maria Canals, Levon Avagyan i la violinista Sara Cubarsi.    Per altra banda, les Sampler Sèries posen al centre de la temporada el compositor convidat el valencià Manuel Rodríguez Valenzuela de qui s'estrenaran dues obres encàrrec. També s'han programat projectes d'improvisació lliure amb referents internacionals com Nate Wooley Quartet. Així mateix, el focus internacional d'aquesta temporada anirà dedicat a Berlín amb un projecte de llarg recorregut que girarà entorn al reconegut compositor i director Enno Poppe. Aquesta temporada tornarà a visitar Sampler Sèries Quartet Diotima amb un programa dedicat al compositor alemany Helmut Lachenmann i del català Joan Magrané amb l’estrena mundial de la seva nova obra encarregada per L’Auditori.   Frederic Amat  Pel què fa a Escenes, la programació que posa en diàleg la música en directe amb les arts escèniques, aquesta temporada l’espectacle inaugural farà pujar a l’escenari l’artista plàstic Frederic Amat, que ha donat vida a la imatge de L'Auditori. Ho farà acompanyat dels artistes sonors cabosanroque d'un tercer element que aportarà moviment en escena. Escenes també ha convidat la companyia ATRESBANDES a treballar amb el Brossa Quartet de Corda i el musicòleg Jordi Alomar. El tercer projecte d’Escenes 2018-2019 posarà en diàleg l’Ensemble Topogràfic, liderat per la ballarina i coreògrafa Anna Hierro, amb el músic Xavi Lloses i el col·lectiu d’artistes multidisciplinari nuvoläris.      Jazz Sessions i Sit Back   L'Auditori també consolida les Jazz Sessions amb una programació estable que supera la vintena de concerts durant l’any. Durant la tardor L’Auditori se sumarà a la celebració del 50è aniversari del Festival Internacional de Jazz de Barcelona, del qual produirà i acollirà diversos concerts. L’encarregat d’obrir el Sit Back 2018-2019 serà el cantautor estatunidenc Damien Jurado. La segona col·laboració serà amb l’In-Edit Festival de Cinema Documental Musical de Barcelona mitjançant el projecte Indiamore de l’artista Chassol amb el qual celebrarem també els 50 anys del Festival de Jazz de Barcelona.      Servei Educatiu de L’Auditori   El Servei Educatiu estrena aquesta temporada dos nous concerts amb les dues formacions residents a L’Auditori: L’Orquestra Simfònica de Barcelona i Nacional de Catalunya i la Banda Municipal de Barcelona. A 'L'OBC balla Ravel. Basat en Ma mère L’Oye' sis ballarins estaran dirigits pel coreògraf Antonio Ruz. En el cas de la Banda Municipal el nou concert porta per títol Banda Ampla. Partint de la mateixa idea que la Guia d’orquestra de Benjamin Britten, Banda Ampla proposa una Guia de banda per a joves composta per Joan Albert Amargós, amb direcció escènica de Xavier Albertí i direcció musical de la subdirectora de la Banda, Beatriz Fernández. La Cantània, el projecte estrella del Servei Educatiu pel qual cada temporada passen 50.000 nens i nenes anirà dedicada al poeta d’avantguarda Joan Brossa. Exposició Les guitarres d'en Quico Pi Pel que fa el Museu de la Música de L'Auditori, del 20 de setembre a l'1 d'abril (dates provisionals) s'ha programat l'exposició Les guitarres d'en Quico Pi de la Serra.

Summary: L'Auditori crea el Festival Llums d'Antiga amb concerts a llocs històrics de Barcelona


El Gremi d'Hotels de Barcelona ha presentat aquest dimarts les seves al·legacions al Pla Especial Urbanístic d'Allotjament Turístic. L'associació empresarial ha rebutjat la "disconformitat urbanística" de gran part de la planta hotelera com a conseqüència de la disposició transitòria tercera que recull l'aprovació inicial del Peuat. Segons el gremi, la "disconformitat urbanística" afecta negativament a gairebé tot el sector de l'hostaleria, ja que la conseqüència de la seva aplicació és la "impossibilitat real" de renovar la planta hotelera actual. Assegura que aquest factor és "molt important" perquè hi ha en joc el "deteriorament" de la imatge de Barcelona i el seu desenvolupament econòmic. El gremi considera que el pla parteix d'un problema d'"enfocament" i diu que hauria de tenir present la línia estratègica turística que es vol seguir i, a partir d'aquí, fixar les coordenades que "adeqüin" l'oferta d'allotjament turístic de la ciutat.  Així mateix, el Gremi d'Hotels de Barcelona apunta que la concreció d'aquest pla no hauria de ser presa en consideració des del punt de vista de Barcelona sinó que hauria de ser tractada, segons apunta, des d'un àmbit metropolità i tenir en compte la planificació estratègica turística de Catalunya.   Així mateix, El sector hoteler considera que aquest pla hauria de propiciar la resolució d'aspectes clau per a la ciutat com ara l'eradicació dels pisos turístics il·legals, que creix de manera descontrolada i posa en greu perill, segons subratlla, la qualitat de la destinació i la convivència veïnal amb l'activitat turística. A més, afegeix el gremi, el sistema no reglat "ha fomentat l'economia submergida i el frau laboral i fiscal, sense assegurar les garanties al consumidor".

Summary: El Gremi d'Hotels de Barcelona rebutja la "disconformitat urbanística" de la planta hotelera que recull el Peuat


Tres estudiants de l’Escola Tècnica Superior d’Enginyeria (ETSE) i membres de l’associació URBots han dissenyat i construït el sistema de recollida i transport del material que s’utilitza a les proves d’atletisme dels XVIII Jocs Mediterranis. Jordi Ramírez, Xavier Blanc i Gerard Miró han treballat en un cotxe elèctric a escala 1:5 amb tracció 4×4 i doble suspensió reforçada que li permet carregar més de deu quilos de pes per terrenys desiguals. A més a més, incorpora un motor de 800 quilovolts que pot fer-lo arribar a una velocitat màxima de 80 quilòmetres per hora. Concretament, l’organització va demanar-los la construcció d’un sistema que els permetés recollir el material de les proves de llançament de disc, llançament de martell i llançament de javelines, un cop els esportistes les han llençat, per després transportar-lo. El vehicle elèctric proposat integra les tres funcionalitats. Així, per a la prova de llançament de disc, van construir un suport d’alumini a mida per encaixar-hi els dos discs utilitzats a la competició (un de dos quilos i un altre d’un quilo). A la part superior central hi ha un suport de niló que permet subjectar el martell de vuit quilos que s’utilitza a les proves de llançament de martell. I finalment, el giny compta amb dos suports laterals per transportar i subjectar les javelines utilitzades en la prova de llançament de javelines. Els estudiants van provar el vehicle a la pista d’atletisme de l’Anella Mediterrània, on tenen lloc les competicions per assegurar l’estabilitat, la fiabilitat i la resistència del disseny, i van donar les instruccions del manteniment i la posada a punt dels cotxes a l’organització dels Jocs. El cotxe també té una carrosseria personalitzada per a l’esdeveniment.

Summary: Tres estudiants de la URV dissenyen un cotxe elèctric per transportar el material d’atletisme dels Jocs Mediterranis


El Tribunal Constitucional (TC) ha aixecat part de la suspensió de la llei del canvi climàtic però manté el veto a la prohibició del fracking, segons explica el Govern en un comunicat. Es tracta d'una mesura provisional fins que l'alt tribunal es pronunciï sobre la constitucionalitat dels preceptes de la llei. Així doncs, el govern català preveu començar a recaptar "al més aviat possible" l'impost sobre el CO2 a determinats vehicles. Previsiblement entrarà en vigor el 2019 amb efectes en el present exercici, segons la Generalitat. Els ingressos obtinguts aniran a  parar a parts iguals al Fons Climàtic i al Fons de Patrimoni Natural, tots dos de nova creació. Altres articles de la llei que es podran aplicar mentre el TC no emeti una sentència fan referència a l'objectiu d'un 50% d'energies renovables el 2030 i als pressupostos de carboni.  El Govern assegura que tirarà endavant l'aplicació de la llei catalana de canvi climàtic després que el TC hagi aixecat la suspensió de la majoria dels articles. Entre els preceptes que tornen a estar en vigor destaquen els que fan referència als pressupostos de carboni. Es tracta d'una de les novetats de la llei que suposa "una eina de planificació i seguiment per a la integració dels objectius de la norma en les polítiques sectorials". Els pressupostos, a més de la quantitat total d'emissions permeses per al conjunt del país, hauran d'indicar quina part correspon als sectors coberts per la directiva del mercat d'emissions i quina als coneguts com a sectors difusos, no coberts per aquest sistema. Un tipus de pressupost que, segons el Govern, posa Catalunya al nivell dels països més avançats en aquest àmbit com el Regne Unit.  Un altre grup d'articles vigents són relatius a l'energia. La llei fixa l'objectiu d'assolir un 50% d'energies renovables el 2030. El govern espanyol xifra en 8.200 MEUR la inversió necessària per aconseguir-lo i considera que podria produir perjudicis de tipus tècnic i econòmic sobre el sistema elèctric. En canvi, el TC defensa que la llei no imposa aquestes inversions ni estableix sancions o d'altres conseqüències jurídiques. A més, l'alt tribunal puntualitza que aquestes inversions podrien ser assumides voluntàriament pel sector privat o finançades per la comunitat autònoma, per la qual cosa no es produirien els suposats efectes negatius.  Pel que fa als articles que regulen l'impost sobre les emissions de gasos amb efecte d'hivernacle a determinats vehicles – turismes, vehicles comercials lleugers i motocicletes-, l'Estat considera que vulnera els límits establerts per la Llei Orgànica de Finançament de les Comunitats Autònomes (LOFCA) amb l'argument que hi ha una coincidència amb l'impost de matriculació.  En quedar la suspensió sense efecte sobre el nou impost, el Govern treballa amb la intenció que es pugui començar a recaptar "al més aviat possible", previsiblement amb efectes en el present exercici, entrant en vigor el 2019. Els ingressos obtinguts nodriran a parts iguals el Fons Climàtic i el Fons de Patrimoni Natural, tots dos de nova creació. El Fons Climàtic servirà per fomentar les renovables; la descentralització de xarxes; l’autoconsum elèctric; els habitatges energèticament eficients; la mobilitat sostenible; l’eficiència i l’estalvi d’aigua; la conservació de la biodiversitat; la modificació de processos de producció; la recerca i la innovació; o la reducció de la vulnerabilitat dels sectors econòmics.

Summary: El TC aixeca part de la suspensió de la llei del canvi climàtic però manté el veto a la prohibició del fracking


El president d'Òmnium Cultural, Jordi Cuixart, ha anunciat a través de les xarxes socials que tindrà un segon fill amb la periodista Txell Bonet al setembre. La parella ja té una criatura de dos anys que tenia sis mesos quan Cuixart va ingressar a presó, el 16 d'octubre del 2017. Cuixart, que també fa de pare de dos fills de la seva anterior parella, ha fet públic un missatge a través de Twitter, en què assegura que "cap presó ni repressió" aturarà el projecte de construir una família. "Amb la meva companya, no renunciem a creure en la bellesa de la vida. És per això que els dos som molt feliços amb l’arribada aquest setembre d'un nou fill, que ens omple d'esperança i il·lusió", ha afegit.

Summary: Jordi Cuixart tindrà un segon fill amb Txell Bonet


El president espanyol, Pedro Sánchez, i tots els seus ministres ja estan reunits a la Llotja de Mar de Barcelona per celebrar el Consell de Ministres, aquest divendres al matí. Sánchez ha arribat a l'edifici poc després de les 10:00 i s'ha fet la tradicional fotografia de família a les escales de la Llotja. El cap de l'executiu espanyol ha arribat a peu des de l'hotel on ha esmorzat durant hora i mitja amb l'alcaldessa de la capital catalana, Ada Colau. Un fort i ampli perímetre de seguretat protegeix tot l'entorn de la Llotja de Mar i impedeix que els manifestants s'hi puguin acostar. En la reunió d'aquest divendres el govern espanyol aprovarà el decret per apujar el salari mínim interprofessional a 900 euros i també mesures per a Catalunya. Entre d'altres, un paquet de 112 MEUR d'inversions en carreteres i el canvi de nom de l'Aeroport del Prat, que passarà a dir-se Josep Tarradellas. Fonts de la Moncloa han explicat a la premsa, durant la celebració del Consell de Ministres, que Sánchez i els ministres han arribat caminant com un gest de proximitat a la gent. Des del govern espanyol han transmès un missatge de satisfacció i de normalitat. Pel que fa al canvi de nom de l'Aeroport del Prat, l'executiu espanyol ha explicat que la decisió ja s'ha comunicat a l'Ajuntament de Barcelona i a la Generalitat, i que és una notícia plena de contingut positiu que enllaça amb la voluntat de diàleg, a iniciativa de la Moncloa. Finalment, les mateixes fonts han assegurat que el govern espanyol ha vingut a Catalunya a parlar amb els catalans, perquè també és l'executiu de la ciutadania catalana i les decisions les pren per a aquest territori i per a tot l'Estat. Així mateix, la Moncloa insisteix que la reunió principal d'aquest dijous va ser la que van mantenir els dos presidents, Quim Torra i Pedro Sánchez. Al seu torn, des de Sant Jaume reiteren que la trobada important va ser la que haurien mantingut els dos presidents amb els representants dels dos governs.

Summary: Comença el Consell de Ministres a la Llotja de Mar de Barcelona


La Guàrdia Civil ha augmentat un 311% els quilos de marihuana confiscats a les comarques gironines durant el 2018. S'han practicat fins a 337 operacions que han permès intervenir 2.725 kg de marihuana. Aquesta xifra contrasta amb els 663 kg que es van confiscar al llarg de tot el 2017 a la demarcació. Segons la benemèrita, les operacions antidroga que s'han portat a terme durant el 2018 a Girona han permès desarticular diferents grups criminals que traficaven amb substàncies estupefaents i han acabat l'any amb 196 detinguts.  La Guàrdia Civil ha recordat que aquest 2018 es va portar a terme l'operatiu Vassus-Monres, que va suposar el desplegament més important d'efectius del cos en el territori gironí. Hi van participar 370 agents entre policia judicial, membres de la unitat d'explosius, entre d'altres. En aquest operatiu que es va fer a finals d'octubre es van registrar 30 domicilis i es van detenir 33 persones. L'operació va permetre desarticular una important organització criminal que es dedicava al tràfic de marihuana entre l'estat espanyol i la resta d'Europa. Es tractava d'un clan familiar d'ètnia gitana que tenia diverses plantacions interiors de marihuana i després les distribuïa a altres països com Holanda i França. En l'operatiu també es van confiscar armes, munició, vehicles d'alta gamma, telèfons mòbils d'última generació i joies.

Summary: La Guàrdia Civil confisca un 311% més de marihuana a les comarques gironines durant el 2018


El president de la Generalitat, Carles Puigdemont, ha admès que hi ha mancances al cos de Bombers però ha assegurat que el Govern ja treballa per solucionar-les, amb el pla estratègic que invertirà més de 200 MEUR fins al 2022. "És evident que detectem que hi ha coses que hem de millorar, però això hem començat a posar en solfa el pla perquè necessitem que els Bombers siguin un cos modern adaptat als desafiaments del segle XXI", ha assegurat. Puigdemont ha presidit aquest divendres l'acte de lliurament de les medalles d'honor i diplomes del cos, que s'ha celebrat a Figueres. S'han lliurat reconeixements tant a bombers com a ciutadans que han col·laborat en rescats i recerques. El conseller d'Interior, Jordi Jané, ha subratllat la implicació del cos exemplificant-la amb dos episodis: la recerca del nen perdut a Camós (Pla de l'Estany) i l'accident d'autocar a Freginals (Montsià). Durant l'any passat, els Bombers van fer fins a 63.672 actuacions arreu de Catalunya. Festa patronal amb reivindicacions a l'entrada i compromisos durant els discursos polítics. Els Bombers han celebrat aquest divendres a Figueres la seva diada, la de Sant Joan de Déu, amb les entregues de les medalles d'honor i els diplomes del cos. L'acte, que s'ha celebrat al Teatre El Jardí, ha aplegat pràcticament un miler de persones i, a més del lliurament de distincions, també ha servit per presentar públicament el nou himne del cos. El president de la Generalitat, acompanyat del conseller d'Interior, ha presidit l'acte. Durant els discursos, tant Carles Puigdemont com Jordi Jané han volgut subratllar els valors que representa el cos: compromís i servei als altres. "Avui hi ha molta gent viva gràcies a vosaltres, que teniu una molla al cos cada cop que sona l'alarma, robeu temps al temps i doneu esperança a les persones", ha afirmat el president. Tant Puigdemont com Jané, a més, han volgut exemplificar la tasca i la implicació del cos recordant dos episodis: la recerca del nen perdut a Camós durant el Cap d'Any del 2016 i el tràgic accident de Freginals. "Aquell dia, quan es va trobar en Jordi, tot el país va bategar amb vosaltres", ha dit el president de la Generalitat, en referència a la recerca del menor. "I en una tragèdia de grans proporcions com la de Freginals, vau demostrar el vostre compromís; tant és així que, enmig del dolor, les famílies em van traslladar la seva gratitud, i això no és fàcil", ha afegit Puigdemont. "Posar en solfa" el pla estratègic Durant el seu discurs, el president tampoc ha oblidat, però, que el cos de Bombers pateix mancances que cal solucionar. "Som conscients que queda camí per recórrer", ha dit. I aquí, Puigdemont també ha recordat amb què s'ha trobat en arribar al teatre figuerenc: un grup de Bombers del parc de la ciutat, esperant-lo per explicar-li les mancances que pateix l'equipament. El president els ha escoltat i s'ha compromès a tenir en compte les seves demandes. "És evident que hi ha coses que hem de millorar; per això hem treballat i hem començat a posar en solfa el pla estratègic, calia fer-ho", ha afirmat. Carles Puigdemont ha recordat el compromís del Govern per invertir 207 MEUR en els propers cinc anys, i ha assegurat que això permetrà dotar els Bombers de l'equipament i els recursos necessaris. "Necessitem un cos modern adaptat als desafiaments del segle XXI", ha dit. Més de 63.500 actuacions Per la seva banda, el conseller d'Interior, que també ha fet girar part del seu discurs al voltant del pla estratègic, ha volgut posar en valor les actuacions que els Bombers van fer arreu de Catalunya durant el 2016. En total, 63.672, que inclouen "des d'apagar incendis, rescatar accidentats o gent perduda i excarcerar víctimes d'accidents de trànsit", entre d'altres. Jordi Jané ha volgut posar l'accent en què, de totes les actuacions, 828 van ser rescats de muntanya i 455 més recerques de persones que s'havien perdut. El conseller s'ha compromès a fer que el pla estratègic del cos "passi de les paraules als fets" i ha destacat l'orgull perquè "Catalunya té uns cossos d'emergències que són referents i de primera divisió". 365 medalles d'honor Durant la cerimònia s'han lliurat 365 medalles, a més de 43 mencions honorifiques, 41 felicitacions per reconèixer trajectòries professionals i 30 medalles d'honor per serveis excepcionals. Entre els serveis que s'han endut més distincions hi havia, precisament, aquells relacionats amb l'accident mortal de Freginals a l'autopista AP-7. S'han atorgat a títol col·lectiu 23 medalles d'honor, 24 felicitacions i tretze mencions honorífiques als bombers del parc de la zona, personal d'emergències, Mossos d'Esquadra o Creu Roja, entre d'altres. Entre les felicitacions, també destaquen la que s'ha donat als nou bombers del parc de Lleida per rescatar tres dones i dos menors atrapats pel fum d'un incendi d'habitatge, o als dotze bombers que van intervenir en un accident de trànsit amb tres vehicles implicats. Pel què fa als serveis excepcionals duts a terme pels Bombers, la festa patronal d'aquest 2017 ha distingit dos efectius del parc de Sant Feliu de Llobregat que van salvar dues víctimes en un incendi d'habitatge a Olesa de Bonesvalls, on van patir ferides de primer grau, o els tres GRAE subaquàtics que van salvar vuit tripulants d'un veler encallat davant el port del Masnou, un dia que hi havia molt mala mar. Un dels moments que ha arrencat un sonor aplaudiment des de la platea ha estat quan en Jordi, el nen de 4 anys que es va perdre a Camós, ha lliurat la menció honorífica als Bombers que el van rescatar. Finalment s'han atorgat dues medalles d'honor i dues mencions honorífiques als Bombers de la Seu d'Urgell i al pilot i a l'operador de vol de l'helicòpter que van rescatar 21 persones al barranc de Gurb. A dia d'avui, Catalunya disposa de més de 4.000 bombers, entre funcionaris i voluntaris, i 149 parcs arreu del territori.

Summary: Puigdemont admet mancances als Bombers i es compromet a "posar en solfa" el pla perquè sigui "un cos del segle XXI"


Junts per Catalunya perd la meitat de representants que tenia CiU i queda en tercera posició amb 7 ACN Barcelona.-El PSC i ERC empaten a la Diputació de Barcelona amb 16 diputats cadascun. Els socialistes van aconseguir-ne 10 fa quatre anys i els republicans, 11. Junts per Catalunya perd la meitat de representants que tenia CiU i es queda amb 7, baixant de la primera a la tercera posició.  En quarta posició continua En Comú Guanyem, però perd dos diputats i es queda amb cinc. Per darrere hi ha Cs amb 4, que en suma un, i el PP, que en perd un i es queda amb 2. Entra Tot per Terrassa amb un representant. La CUP, que en tenia tres, queda fora del ple de la Diputació, que en total té 51 diputats. Al partit judicial de Barcelona, PSC, ERC i ECG obtenen 4 diputats, mentre que JxCat, PP i Cs en sumen 2. Al de l’Hospitalet de Llobregat ha guanyat el PSC amb 3 diputats, mentre que ECG, Cs i ERC en sumen un. Al partit judicial de Sabadell, el PSC obté 2 diputats, mentre que republicans i Cs aconsegueixen un. Els quatre diputats de Terrassa se’ls reparteixen els socialistes, Junts per Catalunya, ERC i TxT. Granollers i Sant Feliu de Llobregat tindran 2 diputats del PSC i 1 d’ERC. A Mataró, els republicans obtenen 2 diputats i el PSC 1. A Manresa, a Arenys de Mar i a Vic es reparteixen els diputats Junts per Catalunya i ERC. Pel que fa als partits judicials amb diputats únics, ERC obté els de Berga i Igualada; JxCat el de Vilafranca del Penedès, i el PSC el de Vilanova i la Geltrú. La Diputació de Barcelona té 51 diputats, que també són regidors o alcaldes. De fet, la composició la determinen els resultats municipals. Una vegada constituïts tots els ajuntaments, la junta electoral de zona elabora una relació de tots els partits polítics, coalicions, federacions i agrupacions d'electors que hagin obtingut algun regidor a cada partit judicial. La junta procedeix a distribuir els llocs de diputats que corresponguin a cada partit d'acord amb els vots obtinguts i aplicant-hi el sistema d'Hondt. Cal tenir en compte que el procés constitutiu de les diputacions s'inicia quan s'han resolt prèviament tots els recursos contenciosos electorals que s'hagin interposat per les municipals.  Les diputacions es reuneixen en sessió constitutiva presidida per una mesa d'edat, integrada pel diputat de major i menor edat per escollir el president, que ha d'obtenir una majoria absoluta, en la primera votació, o majoria simple, en la segona. El candidat pot ser qualsevol dels diputats provincials. Tot i que la data de constitució de la Diputació depèn de quan s'hagin constituït tots els ajuntaments, es preveu que el ple se celebri al mes de juliol.


El vehicle, de repartiment, s'ha desfrenat i ha atropellat l'home ACN Tarragona.-Un vianant ha resultat ferit greu aquest divendres al matí després de ser atropellat per un camió que ha bolcat després de desfrenar-se a la Baixada de la Misericòrdia de Tarragona i ha caigut al carrer Trinquet Vell, segons han informat els Bombers de la Generalitat i el Sistema d'Emergències Mèdiques (SEM). Els fets han tingut lloc al voltant de les onze del matí i arran de l'accident s'ha produït una fuita de gasoil, que els bombers han tapat. Segons l'Ajuntament de Tarragona, el conductor estava descarregant el gènere del seu camió, quan aquest s'ha desfrenat, ha envaït el carrer fins a xocar amb la barana de la Baixada de la Misericòrdia i ha quedat bolcat a l’entrada del carrer Trinquet Vell. En l'accident, també hauria resultat ferida una altra persona en esquivar el vehicle, tot i que ja ha estat donat d'alta, segons l'Ajuntament. (En aquesta actualització, s'ha afegit la versió de l'Ajuntament de Tarragona i que el vehicle s'ha desfrenat, entre d'altres detalls) Pel que fa el ferit, un home de 40 anys, ha estat traslladat a l'hospital Joan XXIII de Tarragona i es troba en observació, mentre que el conductor del camió ha resultat il·lès.  Fins al lloc, s'hi han desplaçat tres dotacions dels Bombers de la Generalitat, dues ambulàncies del Sistema d'Emergències Mèdiques (SEM) i la Guàrdia Urbana de Tarragona.

Summary: ACTUALIZACIÓ:Un vianant resulta ferit greu en bolcar un camió de fruita a la Baixada de la Misericòrdia de Tarragona


La portaveu de Cs, Lorena Roldán, ha proposat al primer secretari del PSC, Miquel Iceta, i al president del PPC, Alejandro Fernández, una reunió per abordar la situació política catalana i impulsar un "pacte per Catalunya" que doni resposta al "desafiament independentista i als grans reptes socials". Roldán ho ha fet saber aquest dijous a través d'un missatge a Twitter en què ha reclamat "posar en valor allò que ens uneix" amb els socialistes i els populars. Fernández, que fa mesos que insisteix a Cs perquè accedeixi a sumar forces en una candidatura conjunta a l'estil de Navarra Suma, ha ja accedit a la trobada. També a Twitter, ha dit que "serà un plaer" reunir-se amb Roldán i tornar-li a plantejar el projecte de Catalunya Suma. "Units serem més forts", ha conclòs.

Summary: Roldán proposa un "pacte per Catalunya" a PSC i PPC per respondre al "desafiament separatista"


El Ministeri de Transició Ecològica ha instal·lat a la platja de Gavà 120 metres de geotubs soterrats per frenar-ne la regressió minimitzant la força de l'onatge en cas de temporal. Es tracta d’uns dics reversibles de geotèxtil, un material sintètic resistent que té menys impacte en l'ecosistema natural. S'han col·locat en tres trams de 40 metres des del final del Passeig Marítim a Central Mar i fins el carrer de Blanes. Aquests geotubs de forma cilíndrica es troben soterrats, no són visibles des de la superfície, i es cobriran de sorra fins a formar una duna. Paral·lelament, aquest mes de juny s'han abocat 40.000 metres cúbics de sorra al tram situat davant del carrer de Blanes.

Summary: Instal·len 120 metres de geotubs submergits a la platja de Gavà per frenar-ne la regressió